CELEX: 62009CN0532
Language: sk
Date: 2009-12-18 00:00:00
Title: Vec C-532/09 P: Odvolanie podané 18. decembra 2009 : Vladimir Ivanov proti uzneseniu Súdu prvého stupňa (tretia komora) z  30. septembra 2009 vo veci T-166/08, Ivanov/Komisia

27.2.2010   
            
            
               SK
            
            
               Úradný vestník Európskej únie
            
            
               C 51/22
            
         Odvolanie podané 18. decembra 2009: Vladimir Ivanov proti uzneseniu Súdu prvého stupňa (tretia komora) z 30. septembra 2009 vo veci T-166/08, Ivanov/Komisia
   (Vec C-532/09 P)
   2010/C 51/36
   Jazyk konania: francúzština
   
      Účastníci konania
   
   
      Odvolateľ: Vladimir Ivanov (v zastúpení: F. Rollinger, advokát)
   
      Ďalší účastník konania: Európska komisia
   
      Návrhy odvolateľa
   
   
               —
            
            
               vyhlásiť, že odvolanie je prípustné,
            
         
               —
            
            
               vyhlásiť, že odvolanie je dôvodné,
            
         
               —
            
            
               zrušiť uznesenie Súdu prvého stupňa z 30. septembra 2009,
            
         
               —
            
            
               rozhodnúť v súlade s návrhom na začatie konania,
            
         
               —
            
            
               zaviazať odporkyňu na náhradu trov konania v oboch stupňoch.
            
         
      Odvolacie dôvody a hlavné tvrdenia
   
   Odvolateľ uvádza na podporu svojho odvolania tri dôvody.
   Svojím prvým odvolacím dôvodom, ktorý pozostáva z dvoch častí, odvolateľ tvrdí, že Súd prvého stupňa nemal uplatniť výhradu zneužitia konania na odôvodnenie neprípustnosti jeho žaloby o mimozmluvnú zodpovednosť, keďže veľmi obmedzená oblasť pôsobnosti tejto výhrady sa týka len výnimočných prípadov, v ktorých je cieľom žaloby o náhradu škody dosiahnuť zaplatenie rovnakej sumy ako je suma, ktorú by žalobca získal v prípade úspešnej žaloby o neplatnosť. V prejednávanej veci však bola žaloba o náhradu škody podaná žalobcom úplne autonómna, keďže žalobca sa domáhal uznania mimozmluvnej zodpovednosti Komisie z dôvodu konania, ktoré voči nemu zvolila, a nie dosiahnutia rovnakej finančnej situácie, v akej by sa nachádzal v prípade zrušenia rozhodnutia Komisie.
   V tejto súvislosti sa odvolateľ navyše domnieva, že výhrada zneužitia konania nemôže byť Súdom prvého stupňa vznesená ex offo, keďže dôkazné bremeno takého zneužitia spočíva na žalovanej.
   Svojím druhým odvolacím dôvodom odvolateľ tvrdí, že sa Súd prvého stupňa dopustil nesprávneho právneho posúdenia tým, že vyžadoval konštatovanie protiprávneho konania Komisie ako podmienku vzniku jej mimozmluvnej zodpovednosti, hoci protiprávnosť konania inštitúcií Spoločenstva nepatrí k podmienkam, ktoré najnovšia judikatúra Súdu prvého stupňa stanovila pre vznik zodpovednosti týchto inštitúcií.
   Nakoniec tretím odvolacím dôvodom odvolateľ tvrdí, že určením, že žaloba o neplatnosť bola vhodnejšia než žaloba o náhradu škody, napadnuté uznesenie porušilo jeho právo na účinný opravný prostriedok zakotvené v Charte základných práv Európskej únie.